KOMISIJOS SPRENDIMAS
2006 m. gegužės 19 d.
nutraukiantis antisubsidijų tyrimą dėl tam tikrų plastikinių maišelių ir krepšelių, kurių kilmės šalys yra Malaizija ir Tailandas, importo
(2006/361/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos reglamentą (EB) Nr. 2026/97 (1) (toliau - pagrindinis reglamentas), ypač į jo 14 straipsnį,
pasitarusi su Patariamuoju komitetu,
kadangi:
A. PROCEDŪRA
(1)
2005 m. birželio 30 d.Komisija Europos Sąjungos oficialiajame leidinyje (2) paskelbė pranešimą apie antisubsidijų tyrimo dėl tam tikrų plastikinių maišelių ir krepšelių, kurių sudėtyje yra mažiausiai 20 % polietileno, o storis - ne daugiau kaip 100 mikronų, kurių kilmės šalys yra Malaizija ir Tailandas, ir kurie paprastai klasifikuojami KN kodais ex 3923 21 00, ex 3923 29 10 ir ex 3923 29 90, importo inicijavimą.
(2)
Tą pačią dieną Komisija paskelbė inicijuojanti antidempingo tyrimą dėl tam tikrų plastikinių maišelių ir krepšelių, kurių sudėtyje yra mažiausiai 20 % polietileno, o storis - ne daugiau kaip 100 mikronų, kurių kilmės šalys yra Kinijos Liaudies Respublika, Malaizija ir Tailandas, importo.
(3)
2005 m. gegužės 18 d., gavus trisdešimties tam tikrų plastikinių maišelių ir krepšelių Europos gamintojų (toliau - skundo pateikėjai), kurių gamyba sudaro daugiau nei 25 % šių maišelių ir krepšelių Bendrijos gamybos, skundą, pagal pagrindinio reglamento 10 straipsnį buvo inicijuotas antisubsidijų tyrimas. Skunde buvo pateikti šios prekės subsidijavimo ir dėl to patiriamos materialinės žalos prima facie įrodymai, kurių pakako pagrįsti tyrimo inicijavimą.
(4)
Komisija apie tyrimo inicijavimą oficialiai informavo Malaizijos ir Tailando valdžios institucijas, Malaizijos ir Tailando eksportuojančius gamintojus, importuotojus ir (arba) prekybininkus bei jų asociacijas, žinomus suinteresuotus vartotojus, atitinkamų eksportuojančių šalių atstovus ir skundo pateikėjus. Suinteresuotosios šalys turėjo galimybę raštu pareikšti savo nuomonę ir prašyti jas išklausyti per pranešime apie tyrimo inicijavimą nustatytą terminą.
B. SKUNDO ATSIĖMIMAS
(5)
2006 m. vasario 10 d. laišku Komisijos tarnyboms skundo pateikėjai oficialiai atsiėmė skundą.
(6)
Pagal pagrindinio reglamento 14 straipsnio 1 dalį, skundo pateikėjui atsiėmus skundą, tyrimas gali būti nutrauktas, jeigu tai neprieštarauja Bendrijos interesams.
(7)
Komisija nusprendė nutraukti šį tyrimą, kadangi jo metu nebuvo nustatyta jokių aplinkybių, įrodančių kad nutraukus tyrimą bus pažeisti Bendrijos interesai. Suinteresuotosios šalys buvo apie tai informuotos ir joms buvo suteikta galimybė pateikti pastabas. Prieštaravimų nebuvo gauta.
(8)
Atsižvelgiant į tai, kas išdėstyta pirmiau, Komisija daro išvadą, kad antisubsidijų tyrimas dėl tam tikrų Malaizijos ir Tailando kilmės plastikinių maišelių ir krepšelių importo į Bendriją turėtų būti nutrauktas, neįvedant kompensacinių priemonių.
(9)
Šiame sprendime numatytos priemonės atitinka Patariamojo komiteto nuomonę,
PRIĖMĖ ŠĮ SPRENDIMĄ:
Vienintelis straipsnis
Antisubsidijų tyrimas dėl tam tikrų plastikinių maišelių ir krepšelių, kurių sudėtyje yra mažiausiai 20 % polietileno, o storis - ne daugiau kaip 100 mikronų, kurių kilmės šalys yra Malaizija ir Tailandas, importo yra nutraukiamas.
Priimta Briuselyje, 2006 m. gegužės 19 d.